Քրիստիան Աթսու

Քրիստիան Աթսու (), գանացի ֆուտբոլիստ, կիսապաշտպան, Գանայի ֆուտբոլի ազգային հավաքականի նախկին անդամ, 2014 թվականի աշխարհի առաջնության մասնակից

Քրիստիան Աթսուն մահացել է 2023 թվականի փետրվարի 6-ի Հաթայի մարզում՝ Թուրքիայում և Սիրիայում տեղի ունեցած երկրաշարժի հետևանքով։

Կենսագրություն 
17 տարեկանում Քրիստիանն ընդունվել է «Պորտուի» ֆուտբոլային ակադեմիա։ 2011 թվականի մայիսի 14-ին «Վիշապների» մարզիչ Անդրե Վիլլաշ-Բոաշը նրան ընդգրկել է «Մարիտիմոյի» դեմ խաղի հայտացուցակում, սակայն նա մնացել է պահեստայինների նստարանին։ 2011 թվականին ֆուտբոլիստը վարձավճարով հանդես է եկել «Ռիո Ավե» ակումբում։ Նույն թվականի օգոստոսի 28-ին Քրիստիանն իր նորամուտը նշել է նոր ակումբի կազմում։ Դեկտեմբերի 16-ին «Բենֆիկայի» դեմ մենամարտում կիսապաշտպանը խփել է իր առաջին գոլը։ 2011/12 մրցաշրջանում Քրիստիանը մասնակցել է 27 հանդիպման և դարձել 6 գոլի հեղինակ։ Պայմանագրի ավարտից հետո Նա վերադարձել է «Պորտու», որտեղ իր նորամուտը նշել է 2012 թվականի օգոստոսի 19-ին։

2013 թվականի ամռանը Քրիստիանը տեղափոխվել է «Չելսի» և անմիջապես վարձավճարով տրվել հոլանդական «Վիտես» ակումբին։ Նոյեմբերի 9-ին «Ուտրեխտ» ակումբի դեմ խաղում Քրիստիանը խփել է իր առաջին գոլը։ 

Մրցաշրջանի ավարտից հետո Քրիստիան Աթսուն կրկին վարձավճարով տեղափոխվել է «Էվերթոն»։ Նա իր առաջնախաղը նշել է 2014 թվականի օգոստոսի 23-ին՝ Լոնդոնի «Արսենալի» դեմ խաղում։ 2015 թվականի մայիսի 25-ին Աթսուն մեկ մրցաշրջանով վարձավճարով տեղափոխվել է Պրեմիեր լիգայի Բորնմութ ՖԱ|«Բորնմութ» ակումբ։ Օգոստոսի 25-ին նա նշել է  իր առաջնախաղը ակումի կազմում։

2016 թվականի սկզբին Քրիստիանը վարձավճարով տեղափոխվել է իսպանական «Մալագա»։ Լա Լիգայում իր նորամուտը նշել է փետրվարի 5-ին՝ «Խետաֆեի» դեմ խաղում և դարձել գոլի հեղինակ։

2016 թվականի ամռանը Քրիստիան Աթսուն վարձավճարով գնացել է «Նյուքասլ Յունայթեդ»։ Սեպտեմբերի 13-ին Քուինս Պարկ Ռեյնջերս ակումբի դեմ խաղում նշել է իր նորամուտը՝ փոխարինելով Յոան Գուֆրանին։

2017 թվականի մայիսին «Նյուքասլ Յունայթեդը» 7,5 միլիոն եվրոյով «Չելսիից» գնել է նրա տրանսֆերը՝ չորս տարվա պայմանագիր կնքել ֆուտբոլիստի հետ։

2021 թվականի ամռանը Քրիստիան Աթսուն տեղափոխվել է սաուդյան «Ալ-Ռաեդ» ակումբ։ 2022 թվականի ամռանը ֆուտբոլիստը 1 տարվա պայմանագիր է կնքել թուրքական «Հաթայսպոր» ակումբի հետ։ Նոր ակումբի կազմում նա իր առաջին գոլը խփել է 2023 թվականի փետրվարի 5-ին՝ Սուպերլիգայի 23-րդ տուրում, «Կասիմփաշայի» դեմ կայացած խաղում (1:0, 90+7-րդ րոպե)։

Հավաքականում 
Գանայի ֆուտբոլի ազգային հավաքականի կազմում Քրիստիան Աթսուն իր նորամուտը նշել է 2012 թվականի հունիսի 1-ին՝ 2014 թվականի աշխարհի առաջնության ընտրական փուլի Լեսոտոյի ֆուտբոլի ազգային հավաքականի դեմ խաղում։ Նույն խաղում նա խփել է իր առաջին գոլը։ 2013 թվականի հունվարին Աթսուն ընդգրկվել է ազգային թիմի հայտացուցակում՝ Աֆրիկայի ազգերի գավաթի խաղերին մեկնելու համար։ Մրցաշարում նա հանդիպումներ է անցկացրել Կոնգոյի, Կաբո Վերդեի, Բուրկինա Ֆասոյի, Մալիի և Նիգերի ազգային հավաքականների դեմ։ Վերջինիս դեմ խաղում գանացի ֆուտբոլիստը դարձել է գոլի հեղինակ։ 

2014 թվականին Քրիստիանը ազգային հավաքականի հետ մեկնել է Բրազիլիա՝ աշխարհի առաջնությանը մասնակցելու համար։ Մրցաշարում նա խաղացել է Գերմանիայի, ԱՄՆ-ի և Պորտուգալիայի հավաքականների դեմ։

2015 թվականին Քրիստիան Աթսուն երկրորդ անգամ մասնակցել է Հասարակածային Գվինեայում կայացած Աֆրիկայի գավաթի խաղարկությանը։ Մրցաշարում նա հանդիպումներ է անցկացրել Սենեգալի, Ալժիրի, Հարավային Աֆրիկայի, Հասարակածային Գվինեայի, Կոտ դ'Իվուարի և Գվինեայի հավաքականների դեմ։ Գվինեացիների դեմ խաղում նա դարձել է երկու գոլի հեղինակ և օգնել հավաքականին նվաճել արծաթե մեդալ։

2019 թվականին Աթսուն չորրորդ անգամ նվաճել է Եգիպտոսի Աֆրիկայի ազգերի գավաթի ուղեգիր։ Մրցաշարում նա հանդիպումներ է անցկացրել Բենինիև Կամերունի ազգային հավաքականների հետ։

Մահ 
2023 թվականի փետրվարի 5-ին Քրիստիան Աթսուն «Հաթայսպոր» ակումբի կազմում հաղթական գոլի հեղինակ է դարձել «Կասիմփաշայի» դեմ խաղում։ Խաղից հետո ֆուտբոլիստը պետք է մեկներ Ֆրանսիա, սակայն որոշել էր մնալ Թուրքիայում՝ տոնելու հաղթանակը ակումբակիցների հետ։ 

Քրիստիան Աթսուն մահացել է 2023 թվականի փետրվարին՝ Հաթայի մարզում տեղի ունեցած երկրաշարժի հետևանքով։ Նրա մարմինը փլատակների տակից հանել են փետրվարի 18-ին։

Ծանոթագրություններ 

Թուրքիայի և Սիրիայի երկրաշարժի զոհեր (2023)